Regeringen har en ambition om at nå en klimaaftale til juni.

De radikale truer med at vælte regeringen, hvis der ikke er en aftale om en klimaplan inden grundlovsdag 5. juni.

Det siger Morten Østergaard til Politiken.

Jeg må bare sige, at det er tomme trusler, de radikale kommer med Hans Engell, politisk kommentator

- Det helt korte budskab er, at uden en klimaplan og handling er der ikke nogen regering, siger han til Politiken.

Adspurgt, om de radikale trækker støtten til regeringen, hvis aftalen ikke er på plads inden 5. juni, svarer han:

- Ja. Så kan vi ikke se os selv i øjnene, og så er fundamentet for regeringen væk.

Dan Jørgensen siger onsdag til Politiken, at man vil nå en aftale til juni.

Politisk kommentator Hans Engell giver ikke meget for Morten Østergaards trussel.

- Jeg må bare sige, at det er tomme trusler, de radikale kommer med, siger politisk kommentator Hans Engell, der peger på, at regeringen i forvejen har til hensigt at have klimaplaner inden sommeren.

- Det er som at sparke en åben dør ind, lyder det fra Hans Engell.

70 procent CO2-reduktion

Klimaplanen skal sikre, at målet om 70 procents CO2-reduktion bliver nået senest i 2030.

Den indledende klimalov blev forhandlet på plads med miljøminister Dan Jørgensen (S) for enden af forhandlingsbordet 6. december sidste år.

Men siden har især de radikale presset på for, at klimahandlingsplanen også kommer på plads, som der står i regeringen og støttepartiernes forståelsespapir fra juni.

Her står der, at "klimaloven skal umiddelbart efter følges af en klimahandlingsplan, der skal bidrage til at sikre, at de nationale reduktionsmål nås".